IMISLab/GreekWikipedia huggingface dataset:
Τάσος Χατζηβασιλείου

Ο Τάσος Χατζηβασιλείου (Σέρρες, 26 Αυγούστου 1981) είναι Έλληνας πολιτικός και διεθνολόγος, διδάκτορας Πολιτικής Επιστήμης και Ιστορίας και βουλευτής Σερρών με την Νέα Δημοκρατία. Στις εκλογές της 7ης Ιουλίου 2019 εξελέγη βουλευτής με την Νέα Δημοκρατία στην εκλογική περιφέρεια Σερρών. Έλκει την καταγωγή του από τον Προβατά Σερρών.

 Είναι εκλεγμένος επίκουρος καθηγητής διεθνών σχέσεων και Ε.Ε. στο Ελληνοαμερικανικό Πανεπιστήμιο στο Νιου Χάμσαϊρ των Η.Π.Α. και Πολιτικός Επιστήμονας με ειδίκευση στις Διεθνείς Σχέσεις, αριστούχος Διδάκτορας Πολιτικής Επιστήμης και Ιστορίας στο Πάντειο Πανεπιστήμιο. Αποφοίτησε επίσης ως αριστούχος από το Τμήμα Τουρκικών Σπουδών του Πανεπιστημίου Κύπρου. Συνέχισε τις σπουδές του στη Διεθνή Πολιτική και στα ζητήματα Νοτιοανατολικής Ευρώπης στο Πανεπιστήμιο Αθηνών. Έχει λάβει υποτροφίες από την Κυπριακή Δημοκρατία, καθώς και από τα Ιδρύματα «Αλέξανδρος Σ. Ωνάσης», «Λίλιαν Βουδούρη» και «Μποδοσάκη». Ακόμη, έχει λάβει βραβεία αριστείας από την Κυπριακή Δημοκρατία, το Πανεπιστήμιο Κύπρου και την Ευρωπαϊκή Επιτροπή. Μιλά Αγγλικά, Γαλλικά, Ισπανικά και Τουρκικά. Αρθρογραφεί εδώ και 20 χρόνια σε εφημερίδες και επιστημονικά περιοδικά στην Ελλάδα και το εξωτερικό, ενώ παράλληλα φιλοξενείται ως πολιτικός αναλυτής σε ελληνικά και διεθνή τηλεοπτικά δίκτυα. Επιπλέον, έχει συμμετάσχει στη συγγραφή βιβλίων σχετικών με τις Διεθνείς Σχέσεις και την Ιστορία. Έχει εργαστεί ως Επιστημονικός Συνεργάτης στο Υπουργείο Εξωτερικών και στη Βουλή των Ελλήνων, και ως ειδικός ερευνητής στο Υπουργείο Εξωτερικών της Κύπρου. Έχει συμμετάσχει σε ερευνητικά προγράμματα στην Αθήνα, τις Βρυξέλλες, το Στρασβούργο, την Κωνσταντινούπολη και τη Λευκωσία και έχει διδάξει ως ερευνητής στο Πανεπιστήμιο Άγκυρας και στο Πάντειο Πανεπιστήμιο. Στον ιδιωτικό τομέα, εργάστηκε ως Σύμβουλος Διεθνούς Επιχειρηματικής Ανάπτυξης, με ειδίκευση στην αξιοποίηση Ευρωπαϊκών προγραμμάτων και την υλοποίηση επιχειρηματικών συνεργειών στην ελληνική και τη διεθνή αγορά. Στις Εκλογές του Μαΐου 2012 ήταν υποψήφιος με την Δημοκρατική Συμμαχία στην εκλογική περιφέρεια Σερρών όπου και τερμάτισε πρώτος ωστόσο δεν εξελέγη. Στις εκλογές του 2019 ήταν υποψήφιος με την Νέα Δημοκρατία στην εκλογική περιφέρεια Σερρών οπού και εξελέγη βουλευτής ως 3ος. Στις εκλογές του Μαΐου και του Ιουνίου 2023 επανεξελέγη βουλευτής, ως 2ος.
Οκρούγκ Ρούντνικ

Η Οκρούγκ Ρούντνικ (σερβικά : Руднички округ) ήταν διοικητική περιοχή ή Διοικητική διαίρεση του Πριγκιπάτου της Σερβίας έπειτα Διοικητική διαίρεση του Βασιλείου της Σερβίας και Διοικητική διαίρεση του Βασιλείου Σέρβων, Κροατών και Σλοβένων.

 Ιδρύθηκε το 1834 με βάση το Ναχαγιέ Ρουντνίσκα και καταργήθηκε το 1922 όταν ίδρυσαν οι 33 περιφέρειες (Όμπλαστ) του Βασιλείου των Σέρβων, Κροατών και Σλοβένων και προσαρτήθηκε στην Όμπλαστ Σουμανδίας. Η διοικητική περιοχή αποτελούνταν από τις υποδιαιρέσεις: Σρεζ Μοράβα, Σρεζ Μαυροβούνιου και Σρεζ Κάτσερ.
Πολ Βανς

Ο Πολ Βανς (Paul Vance, 4 Νοεμβρίου 1929 - 30 Μαΐου 2022) ήταν Αμερικανός τραγουδοποιός και δισκογραφικός παραγωγός. Μαζί με τον Λι Πόκρις ο Βανς έγραψε επιτυχίες, όπως το «Itsy Bitsy Teenie Weenie Yellow Polka Dot Bikini», το 1960, που τραγούδησε ο Μπράιαν Χάιλαντ. Το ιδιαίτερα καλοκαιρινό και δροσερό τραγούδι βρέθηκε μέσα σε μια νύχτα στην κορυφή των αμερικανικών τσαρτ, τον Αύγουστο του 1960, και εξελίχθηκε σε καλτ μελωδία με το πέρασμα των δεκαετιών, χωρίς να σταματήσει να παίζει στο ραδιόφωνο και στις σύγχρονες συλλογές των δισκογραφικών εταιρειών.

 Γεννήθηκε στο Μπρούκλιν της Νέας Υόρκης ως Τζόζεφ Πολ Φλόριο. Ο Πολ Βανς συνέθεσε επίσης με τον μουσικό του συνεργάτη το «Catch a falling star», επιτυχία που ερμήνευσε το 1958 ο Πέρι Κόμο. Σε συνέντευξή του τη δεκαετία του ’60 είχε πει πως είχε γράψει το σάουντρακ του μπικίνι σε 25 μόλις λεπτά και το ηχογράφησε σε μια βδομάδα. Το κομμάτι ακούγεται σε δεκάδες ταινίες και επανηχογραφήθηκε το 1990 από Βρετανό τηλεπαρουσιαστή. Στην Αμερική συνόδευσε διαφήμιση γιαουρτιού. Το Ασσοσιέιτεντ Πρες μετέδωσε ότι ο συνθέτης πέθανε στο σπίτι του στη Φλόριντα στις 6 Σεπτεμβρίου 2006 ύστερα από πολύχρονη αντιμετώπιση του καρκίνου του πνεύμονα. Ωστόσο η είδηση θανάτου αφορούσε τον Πολ Φαν Βάλκενμπεργκ, ο οποίος μέχρι το θάνατό του ισχυριζόταν ότι εκείνος είχε γράψει το τραγούδι. Ο Πολ Βανς εμφανίστηκε και διέψευσε την είδηση του θανάτου του. Ο Βανς απεβίωσε σε ηλικία 92 ετών στις 30 Μαΐου 2022. Είχε έναν γιο, τον Φίλιπ, ο οποίος απεβίωσε σε ηλικία 44 ετών στις 11 Δεκεμβρίου 2009.
Αικατερίνη της Αυστρίας, κυρία του Κουσύ

H Αικατερίνη, γερμ. Catherina von Habsburg (9 Φεβρουαρίου 1320 - 28 Σεπτεμβρίου 1349) από τον Οίκο των Αψβούργων ήταν κόρη του δούκα της Αυστρίας και με τον γάμο της έγινε κυρία του Κουσύ και μετά μπουργκραίνα του Μάγκντεμπουργκ.

 Ήταν η πρώτη κόρη του Λεοπόλδου Α΄ δούκα της Αυστρίας & Στυρίας και της Αικατερίνης, κόρης του Αμεδαίου Ε΄ κόμη της Σαβοΐας. Παντρεύτηκε πρώτα το 1338 τον Ανγκιεράν ΣΤ΄ κύριο του Κουσύ και είχε τέκνο: Ανγκιεράν Ζ΄ 1340-1397, κύριο του Κουσύ. Νυμφεύτηκε την Ισαβέλλα των Ανζού, κόρη του Εδουάρδου Γ΄ της Αγγλίας.Το 1346 ο Ανγκεράν ΣΤ΄ σκοτώθηκε στον Εκατονταετή Πόλεμο, στη μάχη του Κρεσύ, και η Αικατερίνη έκανε δεύτερο γάμο το 1348, με τον Κόνραντ μπουργκράβο του Μάγκντενμπουργκ. Το 1349 ο Κόνραντ απεβίωσε από επιδημία πανώλης και η Αικατερίνη τρεις ημέρες μετά. Τάφηκε στο Κένιγκσφελντεν. Genealogisches Handbuch zur Schweizer Geschichte: Bd. Hoher Adel (in German). Schulthes. 1908. p. 18. Retrieved 10 May 2018.
Ντιοντάτο

Ο Antonio Diodato (γεννημένος στις 30 Αυγούστου 1981), γνωστός απλά ως Diodato, είναι Ιταλός τραγουδιστής και τραγουδοποιός. Κέρδισε τη 70η έκδοση του Φεστιβάλ Μουσικής Sanremo με το τραγούδι "Fai rumore" και θα εκπροσωπούσε την Ιταλία στο διαγωνισμό τραγουδιού της Eurovision 2020 που θα έγινε στο Ρότερνταμ της Ολλανδίας πριν την ακύρωση του διαγωνισμού τον Μάρτιο 2020 από την Ευρωπαϊκή Ραδιοτηλεοπτική Ένωση λόγω της Πανδημία COVID-19.

 Έχει κυκλοφορήσει δύο άλμπουμ στούντιο, E forse sono pazzo (LeNarcisse / Goodfellas) και A ritrovar bellezza (LeNarcisse / RCA / SonyMusic). Το 2014 συμμετείχε στο Φεστιβάλ Μουσικής του Σαν Ρέμο και κέρδισε τα Ιταλικά Μουσικά Βραβεία MTV για την Καλύτερη Νέα Γενιά, το Βραβείο "Deezer Band Of The Year" και το Βραβείο Fabrizio de André. Κέρδισε το φεστιβάλ μουσικής Sanremo 2020 με το τραγούδι "Fai rumore" και θα εκπροσωπήσει επίσης την Ιταλία στο διαγωνισμό τραγουδιού της Eurovision 2020. E forse sono pazzo (2013) A ritrovar bellezza (2014) Cosa siamo diventati (2017) Che vita meravigliosa (2020) "Ubriaco" "Babilonia" "Se solo avessi un altro" "Eternità" "Piove" "Mi si scioglie la bocca" "Adesso"(with Roy Paci) "Essere semplice" "Il commerciante" "Non ti amo più" "Che vita meravigliosa" "Fai rumore" Επίσημος ιστότοπος (Ιταλικά)
Γκεόργκι Σλάβκοφ

Ο Γκεόργκι Σλάβκοφ (βουλγαρικά: Георги Славков, 12 Απριλίου 1958 – 21 Ιανουαρίου 2014) ήταν Βούλγαρος διεθνής ποδοσφαιριστής που αγωνιζόταν ως κεντρικός επιθετικός. Τη σεζόν 1980–81 ήταν πρώτος σκόρερ των ευρωπαϊκών πρωταθλήματων (Χρυσό Παπούτσι) με 31 γκολ.

 Τράκια Πλόβντιβ Κύπελλο Βουλγαρίας : 1980–81ΤΣΣΚΑ Σόφιας Πρωτάθλημα Βουλγαρίας (2) : 1979–80, 1982–83 Κύπελλο Βουλγαρίας : 1984–85 Κύπελλο του Σοβιετικού Στρατού (2): 1984–85, 1985–86Ατομικές διακρίσεις Πρώτος σκόρερ πρωταθλήματος Βουλγαρίας : 1980–81 Κορυφαίος σκόρερ ευρωπαϊκών πρωταθλημάτων (Ευρωπαϊκό Χρυσό Παπούτσι) : 1980–81 (31 γκολ) Георги Георгиев Славков (Player)
NGC 802

Ο NGC 802 είναι φακοειδής γαλαξίας στον αστερισμό Υδρο. Απέχει περίπου 68 εκατομμύρια έτη φωτός από τον Γαλαξία μας και έχει διάμετρο περίπου 20 χιλιάδων ετών φωτός. Ανακαλύφθηκε στις 2 Νοεμβρίου 1834 από τον αστρονόμο Τζον Χέρσελ (John Herschel).

 Δεδομένα για το NGC 802 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 802 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 802 στο Wikimedia Commons
Λευκορωσικές βουλευτικές εκλογές 2000

Στις 15 Οκτωβρίου 2000 διεξήχθησαν βουλευτικές εκλογές στη Λευκορωσία για την εκλογή των 110 μελών της Βουλής των Αντιπροσώπων. Οι εκλογές ολοκληρώθηκαν σε 4 γύρους, με ημερομηνίες διεξαγωγής: 15 Οκτωβρίου, 29 Οκτωβρίου, 18 Μαρτίου και 1 Απριλίου. Η συντριπτική πλειοψηφία των εκλεγμένων βουλευτών, οι 94 από τους 110, ήταν ανεξάρτητοι. Η προσέλευση των ψηφοφόρων στον 1ο γύρο ήταν 61,08%. Συνολικά 566 υποψήφιοι αναμετρήθηκαν στις εκλογές, από τους οποίους μόνο 50 ήταν της αντιπολίτευσης στον Πρόεδρο Αλεξάντερ Λουκασένκο. Τα κόμματα της αντιπολίτευσης προσπάθησαν να μποϊκοτάρουν τις εκλογές, ως διαμαρτυρία για τα μέσα ενημέρωσης που ελέγχονταν από το κράτος και τις περιορισμένες εξουσίες της Βουλής. Ως απάντηση, το Υπουργείο Δικαιοσύνης ανακοίνωσε ότι οι συμμετέχοντες σε μποϊκοτάζ θα τιμωρηθούν με φυλάκιση έως δύο ετών, και ότι πολλοί ακτιβιστές συνελήφθησαν και κρατούνται. Οι διεθνείς παρατηρητές καταδίκασαν τις εκλογές για άδικες, παραπέμποντας στην πίεση που ασκήθηκε στους αντιπολιτευόμενους υποψήφιους, σε υποψίες ότι η πραγματική προσέλευση των ψηφοφόρων ήταν μικρότερη από τη δηλωθείσα, και σε πολυάριθμες παραβάσεις που έγιναν κατά τη διεξαγωγή. Οι αρχηγοί της αντιπολίτευσης εξέφρασαν τις υποψίες τους ότι υπήρξε «νοθεία» στις κάλπες. Στις 21 Νοεμβρίου 2000, ο Βάντιμ Πόποφ του Αγροτικού Κόμματος εξελέγη Πρόεδρος της Βουλής των Αντιπροσώπων.

 Τα 110 μέλη της Βουλής εκλέχτηκαν με άμεσες εκλογές, με απλό πλειοψηφικό εκλογικό σύστημα σε 110 μονοεδρικές εκλογικές περιφέρειες, για τετραετή θητεία. Η διοργάνωση έγινε σύμφωνα με το Σύνταγμα και τον εκλογικό νόμο του 1994. Για να θεωρηθούν έγκυρες οι εκλογές έπρεπε η προσέλευση των ψηφοφόρων να είναι τουλάχιστον 50%. Αν ένας υποψήφιος συγκέντρωνε πάνω από το 50% των ψήφων της περιφέρειάς του κηρυσσόταν εκλεγμένος. Αν κανένας υποψήφιος δεν ξεπερνούσε το 50%, τότε γινόταν 2ος γύρος εκλογών, στον οποίο συμμετείχαν οι δύο υποψήφιοι που συγκέντρωσαν τους περισσότερους ψήφους στον 1ο γύρο. Για να θεωρηθεί έγκυρος ο 2ος γύρος έπρεπε η προσέλευση των ψηφοφόρων να είναι τουλάχιστον 25%. Αν στον 2ο γύρο ο υποψήφιος ήταν μόνο ένας, τότε έπρεπε να συγκεντρώσει την υποστήριξη τουλάχιστον των μισών ψηφοφόρων για να κηρυχτεί εκλεγμένος.Δικαίωμα ψήφου είχαν όλοι οι Λευκορώσοι πολίτες ηλικίας άνω των 18 ετών. Δικαίωμα υποψηφιότητας είχαν όλοι οι Λευκορώσοι πολίτες ηλικίας άνω των 21 ετών που διαμένουν στη χώρα. Οι υποψηφιότητες υποβλήθηκαν μέσω πολιτικών κομμάτων, εργατικών συλλόγων ή ομάδες πολιτών που συγκέντρωσαν τουλάχιστον 1000 υπογραφές εκλογέων της περιφέρειάς τους. Επίσης, κάθε οργάνωση που απασχολεί προσωπικό τουλάχιστον 300 υπαλλήλων σε μία περιφέρεια είχε δικαίωμα να υποβάλλει μία υποψηφιότητα. Από τους 97 βουλευτές που εκλέχτηκαν στους δύο πρώτους γύρους, οι 87 ήταν άντρες και οι 10 (9%) ήταν γυναίκες.
MOS Technology CIA

Ο MOS Technology CIA (Complex Interface Adapter) είναι I/O τσιπ της MOS Technology, Inc., που χρησιμοποιήθηκε σε πολλούς υπολογιστές και συσκευές περιφέρειας της Commodore (μεταξύ άλλων Commodore 64 και Amiga). Ο CIA είναι η κατοπινή έκδοση του MOS Technology VIA.

 Οι CIA 6526 και 8521 διαθέτουν δυο οκτάμπιτα TTL-ports διπλής φοράς, ένα σειριακό καταχωρητή ολίσθησης, δυο δεκαεξάμπιτες συσκευές χρονομέτρησης (timer) και ένα ρολόι πραγματικού χρόνου που μετρά μέχρι και τα δέκατα του δευτερολέπτου και διαθέτει λειτουργία συναγερμού. Ο 8520 αντί για ρολόι πραγματικού χρόνου έχει συσκευή χρονομέτρησης των 24 bit. Εφόσον είναι επιθυμητό, το τσιπ είναι σε θέση να προκαλέσει διακοπή (interrupt) σε περίπτωση timer underrun, γεμάτου ή άδειου καταχωρητή ολίσθησης, συναγερμού ή και λήψης εξωτερικού σήματος. Κάθε δίαυλος δεδομένων (data bus) των I/Ο ports μπορεί να ρυθμιστεί ξεχωριστά σε εισαγωγή ή εξαγωγή. Υπάρχουν τρεις εκδόσεις του CIA: 6526, 8521 και 8520. Ο τελευταίος χρησιμοποιήθηκε στους Amiga και στη συσκευή ανάγνωσης/εγγραφής δισκετών VC1581.
Ομοσπονδία Ποδοσφαίρου Ελ Σαλβαδόρ

Η Ομοσπονδία Ποδοσφαίρου Ελ Σαλβαδόρ (ισπανικά: Federación Salvadoreña de Fútbol, FESFUT) είναι το ανώτατο διοικητικό όργανο όσον αφορά το άθλημα του ποδοσφαίρου στo Ελ Σαλβαδόρ. Είναι υπεύθυνη για την οργάνωση και λειτουργία των εθνικών ομάδων ανδρών, γυναικών και νέων του Ελ Σαλβαδόρ. Διοργανώνει επίσης το πρωτάθλημα ποδοσφαίρου του ανώτατου επιπέδου ποδοσφαιρικής κατηγορίας της χώρας.

 Η Ομοσπονδία Ποδοσφαίρου Ελ Σαλβαδόρ συστάθηκε στις 26 Απριλίου του 1935, όταν εγκρίθηκε το καταστατικό της, με πρόεδρο τον Δρ. Ραούλ Ρίβας Παλάσιος και αντιπρόεδρο τον συνταγματάρχη Ρομπέρτο ​​Λόπεζ Ρότσακ. Επανασυστάθηκε το 1965 με το νομοθετικό διάταγμα αριθ 472 της 15ης Νοεμβρίου, με πρωτοβουλία του Προέδρου της Δημοκρατίας. Επιπλέον, εκδόθηκε νόμος για την ίδρυση της Ομοσπονδίας Ποδοσφαίρου Ελ Σαλβαδόρ, με στόχο την ανάπτυξη του ποδοσφαίρου, την υγεία και τη φυσική αγωγή του πληθυσμού της χώρας. Εκείνη την περίοδο η διεύθυνση δόθηκε σε μια ανεξάρτητη ομάδα που έλαβε άμεσα τη διοικητική, τεχνική και οικονομική ευθύνη. Καθ' όλη τη διάρκεια της ύπαρξης της Ομοσπονδίας Ποδοσφαίρου Ελ Σαλβαδόρ, πραγματοποιήθηκαν αλλαγές στο καταστατικό που διέπει τον οργανισμό, ενώ σήμερα η ομοσπονδία διέπεται από ένα νέο νόμο, που δημοσιεύτηκε στις 18 Σεπτεμβρίου του 2001 και καθορίζει τις αρχές και τους κανόνες που διέπουν τη διοικητική οργάνωση των ομοσπονδιών ποδοσφαίρου, που ευνοούν τη μετάδοση, την πρακτική και τη μάθηση μεταξύ των παιδιών και των νέων του Ελ Σαλβαδόρ, την προώθηση της ανάπτυξης και του επαγγελματισμού. Στις 20 Σεπτεμβρίου του 2013, η FESFUT αποφάσισε να αποπέμψει 17 παίκτες (14 από αυτούς εφ όρου ζωής) λόγω της εμπλοκής τους στο σκάνδαλο στημένων αγώνων, το οποίο συγκλόνισε το Ελ Σαλβαδόρ. Επίσημος ιστότοπος
Ευδοκία Λοπούχινα

Η Ευδοκία Φιόντροβνα Λοπούχινα, ρωσ. Евдоки́я Фёдоровна Лопухина́ (9 Αυγούστου 1669 - 7 Σεπτεμβρίου 1731) από τον Οίκο του Λοπούχιν ήταν κόρη νομικού & συνταγματάρχη και με τον γάμο της έγινε Τσαρίνα της Ρωσίας.

 Ήταν κόρη του Φιόντρ Αμπράμοβιτς Λοπούχιν ευγενούς, νομικού, συνταγματάρχη και αυλικού και της Ουστίνια Μπογκντάνοβνα Ρτίστσεβα. Όπως όλες οι σύζυγοι που είχαν οι τσάροι, επιλέχθηκε όχι από τους υψηλότερους ευγενείς. Ήταν η τελευταία Ρωσίδα σύζυγος: οι επόμενες ήταν ξένες. Την επέλεξε η Ναταλία Ναρύσκινα για τον γιο της. Ο γάμος της έγινε με τον Πέτρο Α΄ τον Μέγα, αλλά έπειτα από 9 έτη (το 1698) ο σύζυγός της ζήτησε από τους συγγενείς της να την πείσουν να εισέλθη σε μονή. Έτσι διαζεύχθηκαν: η Ευδοκία εισήλθε στη μεικτή μονή του Σούζνταλ και η ηγουμένη την άφησε να ζει σαν κοσμική. Βρήκε εραστή τον Στεπάν Γκλέμποβ, που μετά εκτελέστηκε βασανιστικά με το να κοπεί το σώμα του σε τέσσερα μέρη. Ο Πέτρος Α΄ έκανε δεύτερο γάμο με την αικατερίνη Α΄ της Ρωσίας και απέκτησε δύο κόρες. Παντρεύτηκε το 1689 τον Πέτρο Α΄ των Ρομάνοφ τον Μέγα Τσάρο της Ρωσίας και είχε ένα τέκνο: Αλεξέι 1690-1718, διάδοχος (τσάρεβιτς) της Ρωσίας, απεβ. 28 ετών. Πέτρος Β΄ 1715-1730, Αυτοκράτορας της Ρωσίας, απεβ. 15 ετών. Chisholm, Hugh, ed. (1911). "Eudoxia Lopukhina" . Encyclopædia Britannica. 9 (11th ed.). Cambridge University Press. p. 882. Full genealogy of the Lopukhin family Evdokiya's profile at Geni
Ρούπρεχτ επίσκοπος του Φράιζινγκ

Ο Ρούπρεχτ (γερμ.: Ruprecht von der Pfalz, 14 Μαΐου 1481 - 20 Αυγούστου 1504) ήταν ο τρίτος γιος του Φιλίππου, εκλέκτορα του Παλατινάτου, από τον Οίκο του Βίττελσμπαχ και ήταν επίσκοπος του Φράιζινγκ από το 1495 έως το 1498.

 Ήταν ο τρίτος γιος του Φιλίππου εκλέκτορα του Παλατινάτου και της Μαργαρίτας των Βίττελσμπαχ, κόρης του Λουδοβίκου Θ΄ δούκα της Βαυαρίας-Λάντσουτ. Εξελέγη επίσκοπος του Φράιζινγκ, μίας κοσμικής περιοχής που τη διοικούσε επίσκοπος, αν και δεν είχε χειροτονηθεί ιερέας. Νυμφεύτηκε την εξαδέλφη του Ελισάβετ, κόρη του Γεωργίου δούκα της Βαυαρίας. Ο πεθερός του τον υιοθέτησε και τον όρισε διάδοχο, αλλά αυτό προκάλεσε τον Πόλεμο για τη διαδοχή στο Λάντσουτ το 1503 που απεβίωσε ο Γεώργιος. Τότε ο Μαξιμιλιανός Α΄ των Αψβούργων έθεσε τον Ρούπρεχτ και την Ελισάβετ υπό βασιλική απαγόρευση (1504). Το επόμενο έτος απεβίωσε ο Ρούπερτ και έπειτα από ένα μήνα η Ελισάβετ· και οι δύο απεβίωσαν από δυσεντερία. Το 1505 στη Συνέλευση (Ράιχσταγκ) στην Κολωνία, ο Μαξιμιλιανός Α΄ ως διαιτητής αποφάσισε να δημιουργηθεί το δουκάτο Παλατινάτου-Νόιμπουργκ και να δοθεί ως αποζημίωση στους δύο γιούς του Ρούπρεχτ. Το 1499 νυμφεύτηκε την εξαδέλφη του Ελισάβετ των Βίττελσμπαχ, κόρη του Γεωργίου δούκα της Βαυαρίας και απέκτησε τέκνα: Όθων-Ερρίκος 1502-1559, εκλέκτορας του Παλατινάτου. Φίλιππος 1503-1548, δούκας του Παλατινάτου Νόιμπουργκ. Γεώργιος και Ρούπρεχτ 1500-1504, απεβίωσαν νωρίς. Sigmund Ritter von Riezler (1889), "Ruprecht, Pfalzgraf bei Rhein", Allgemeine Deutsche Biographie (ADB) (in German), 29, Leipzig: Duncker & Humblot, pp. 726–728
Συμμετοχή της Σουηδίας στους Θερινούς Ολυμπιακούς Αγώνες 1896

Ένας αθλητής από τη Σουηδία συμμετείχε στους Θερινούς Ολυμπιακούς Αγώνες του 1896 στην Αθήνα. Ο Χένρικ Σιέμπεργκ έλαβε μέρος σε πέντε αγωνίσματα (τέσσερα του στίβου και ένα της γυμναστικής), χωρίς όμως να καταφέρει να τερματίσει στις τρεις πρώτες θέσεις σε κάποιο από αυτά. Η Σουηδία ήταν μία από τις τέσσερις χώρες (Βουλγαρία, Ιταλία και Χιλή οι υπόλοιπες τρεις) που δεν κέρδισαν μετάλλιο σε αυτούς τους Αγώνες.

 Ο Σιέμπεργκ δεν πήρε κατάταξη στο αγώνισμα του άλματος. Το άλμα εις ύψος ήταν το πιο επιτυχημένο αγώνισμα για τον Σιέμπεργκ, ο οποίος κατέκτησε την τέταρτη θέση περνώντας τα 1.60 μέτρα. Στα 100 μέτρα, συμμετείχε στην τρίτη προκριματική σειρά και τερμάτισε είτε στην τέταρτη είτε στην πέμπτη θέση, χάνοντας έτσι την πρόκριση για τον τελικό, την οποία έπαιρναν οι δύο πρώτοι κάθε σειράς. Στο άλμα εις μήκος τερμάτισε ανάμεσα στις θέσεις 5-9, πηδώντας λιγότερο από 5.74 μέτρα. Τέλος, στη δισκοβολία τερμάτισε και πάλι ανάμεσα στις θέσεις 5-9, με την επίδοσή του να είναι κάτω από τα 25.20 μέτρα.
Μασκαρπόνε

Το μασκαρπόνε (mascarpone στα ιταλικά) είναι ένα ιταλικό τυρί φτιαγμένο από κρέμα, η οποία έχει πήξει με την προσθήκη συγκεκριμένων όξινων ουσιών όπως χυμός λεμονιού, ξύδι, κιτρικό οξύ ή οξικό οξύ. Αναγνωρίζεται ως παραδοσιακό τοπικό προϊόν (prodotto agroalimentare tradizionale). Φτιάχνεται παραδοσιακά από αγελαδινό γάλα.

 Μετά τη μετουσίωση (πήξη) ο ορός γάλακτος αφαιρείται χωρίς πίεση ή παλαίωση. Το μασκαρπόνε μπορεί επίσης να παρασκευαστεί χρησιμοποιώντας κρέμα και το υπόλειμμα τρυγικού οξέος από τον πάτο ή από τα τοιχώματα του βαρελίσιου κρασιού.Το μασκαρπόνε έχει το άσπρο χρώμα του γάλακτος και είναι εύκολο στο άλειμμα. Χρησιμοποιείται σε διάφορα πιάτα της Λομβαρδίας και θεωρείται σπεσιαλιτέ της εν λόγω περιοχής. Είναι ένα από τα κύρια συστατικά στο γνωστό ιταλικό επιδόρπιο τιραμισού και ορισμένες φορές χρησιμοποιείται αντί βουτύρου ή παρμεζάνας για την πύκνωση και τον εμπλουτισμό του ριζότου. Το μασκαρπόνε προέρχεται από την περιοχή ανάμεσα στο Λόντι και στο Αμπιατεγκράσο στην Ιταλία νοτιοδυτικά του Μιλάνου, πιθανώς από τα τέλη του 16ου ή αρχές του 17ου αιώνα. Είναι ευρέως διαδεδομένο πως το όνομα προέρχεται από τη μασκάρπα (mascarpa), ένα άλλο γαλακτοκομικό προϊόν που φτιάχνεται από τον ορό γάλακτος του στρατσίνο (ένα «νέο» και ελαφρώς παλαιωμένο τυρί), ή από τη μασκάρπια, εναλλακτική λέξη για τη ρικότα στην τοπική διάλεκτο. Η ρικότα φτιάχνεται από ορό γάλακτος σε αντίθεση με το μασκαρπόνε.
Λέβητας

Λέβητας ονομάζεται κάθε κλειστή μεταλλική συσκευή (δοχείο) εντός του οποίου νερό ή άλλο υγρό θερμαίνεται και μετατρέπεται σε ατμό - οπότε ονομάζεται ατμολέβητας ή αν θερμαίνει το νερό, λέβητας νερού. Η θερμότητα παράγεται από την καύση του καυσίμου, με το οποίο τροφοδοτείται ο λέβητας, χάρη στο εργαζόμενο μέσο, που ανακυκλοφορεί μέσα σε σωληνώσεις και μεταφέρει τη θερμότητα αυτή στο σημείο που θα καταναλωθεί, είτε για θέρμανση είτε για παραγωγή έργου. Για τους συνήθεις λέβητες σε συστήματα κεντρικής θέρμανσης, το εργαζόμενο μέσο είναι το νερό. Ατμολέβητας ή ατμογεννήτρια είναι ο λέβητας, στον οποίο το εργαζόμενο μέσο είναι ο ατμός που παράγεται από την εξάτμιση του νερού τροφοδοσίας του λέβητα. Ο ατμολέβητας αποτελεί απαραίτητο μέσον των ατμομηχανών. Ιδιαίτερη κατηγορία αποτελούν οι ναυτικοί ατμολέβητες.

 Ο τύπος του λέβητα που θα χρησιμοποιηθεί σε μια εφαρμογή καθορίζεται κυρίως από την απαιτούμενη θερμοκρασία και πίεση του παραγόμενου ατμού ή νερού. Οι λέβητες διακρίνονται γενικά σύμφωνα με το υλικό κατασκευής τους σε χυτοσιδηρούς και χαλύβδινους. Οι χυτοσιδηροί αντέχουν καλύτερα στη διάβρωση, μπορούν να επιδεχθούν προσθήκες στοιχείων και χρειάζονται μικρότερες ποσότητες νερού κατά τη λειτουργία τους. Οι χαλύβδινοι έχουν μικρότερο βάρος και αντέχουν καλύτερα στις πιέσεις και στις απότομες αλλαγές θερμοκρασίας. Οι διαστάσεις τους προσαρμόζονται καλύτερα στις διάφορες απαιτήσεις και έχουν χαμηλό κόστος. Επίσης από το μέσο καύσης, αυτοί διακρίνονται σε γαιανθρακολέβητες, λέβητες κονιοποιημένου γαιάνθρακα και πετρελαιολέβητες. Τα βασικά μέρη από τα οποία αποτελούνται όλοι οι ατμολέβητες είναι ο "θερμαντήρας", ο "υδροθάλαμος" και ο "ατμοθάλαμος". Εκτός όμως αυτών διακρίνονται επιμέρους και η "εστία", με τον "βωμό" ή καυστήρα, η "εσχάρα"(*), η "τεφροδόχη"(*) ο "φλογοθάλαμος", οι "αυλοί", ο "καπνοθάλαμος" και η "καπνοδόχος". (*) Μόνο για τους γαιανθρακολέβητες Ονομαστική ισχύς λέβητα είναι η θερμική ισχύς που καθορίζει και εγγυάται ο κατασκευαστής ότι μπορεί να αποδίδει ο λέβητας σε συνεχή λειτουργία με συγκεκριμένο καύσιμο, με το συντελεστή απόδοσης που καθορίζει ο ίδιος ο κατασκευαστής. Εκφράζεται σε Κιλοβάτ (kW). Ατμομηχανή Ατμάμαξα
Μεθανικός προπυλεστέρας

Ο μεθανικός προπυλεστέρας ή φορμικός προπυλεστέρας ή μυρμηκιικός προπυλεστέρας, είναι ο εστέρας που παράγεται από την εστεροποίηση μεθανικού οξέος και προπανόλης-1. Έχει σύντομο συντακτικό τύπο HCOOCH2CH2CH3, που γράφεται συντομογραφικά HCOOPr. Είναι ένα άχρωμο υγρό με χαρακτηριστική μέτριας ισχύος αλκοολική φρουτένια και γλυκιά οσμή, ανάλογα με τη συγκέντρωσή των ατμών του και την παρουσία προσμίξεων. Χρησιμοποιείται ως γευστικός ή αρωματικός παράγοντας σε μήλα, ζαχαροπλαστική, κεράσια, καφέδες, ξηρούς καρπούς και δαμάσκηνα. Όριο ανίχνευσης οσμής από ανθρώπους 10%. Τοξικότητα LD50 (σε ποντίκια) 3,98 g/kg.

 Ο μεθανικός προπυλεστέρας μπορεί να παραχθεί με αντίδραση εστεροποίησης προπανόλης-1 (CH3CH2CH2OH) και μεθανικού οξέος (HCOOH) σε όξινο περιβάλλον: Ο μεθανικός προπυλεστέρας μπορεί να παραχθεί με αντίδραση αλκυλίωσης μεθανικού νατρίου (HCOONa) με προπυλαλογονίδιο (CH3CH2CH2X): Ο μεθανικός προπυλεστέρας μπορεί να παραχθεί με αντίδραση ακυλίωσης προπανόλης-1 (CH3CH2CH2OH), με τις ακόλουθες χημικές ενώσεις: 1. Με φορμυλαλογονίδιο (HCOX): 2. Με ανθρακικό οξύ (H2CO3): 3. Με άλλον μεθανικό αλκυλεστέρα (μετεστεροποίηση, HCOOR): 4. Με κετένη (H2C=C=O): Ο μεθανικός προπυλεστέρας δίνει αντίδραση σαπωνοποίησης με υδροξείδιο του νατρίου (NaOH), σχηματίζοντας μεθανικό νάτριο (HCOONa) και προπανόλη-1 (CH3CH2CH2OH): Ο μεθανικός προπυλεστέρας δίνει αντίδραση μετεστεροποίησης με αλκοόλη (ROH), σχηματίζοντας μεθανικό αλκυλεστέρα και προπανόλη-1: Ο μεθανικός προπυλεστέρας δίνει αντίδραση αμμωνιόλυσης με αμμωνία (NH3), σχηματίζοντας μεθαναμίδιο (HCONH2) και προπανόλη-1 (CH3CH2CH2OH): Ο μεθανικός προπυλεστέρας δίνει αντίδραση επίδρασης οργανομαγνησιακών ενώσεων (RMgX), σχηματίζοντας αλδεΰδη (RCHO) και προπυλομαγνησιοαλογονίδιο (CH3CH2CH2OMgX): Ο μεθανικός προπυλεστέρας δίνει αντιδράσεις οξειδοαναγωγής, σχηματίζοντας μεθανόλη (CH3OH) και προπανόλη-1 (CH3CH2CH2OH): 1. Με νάτριο (Na) και αιθανόλη (CH3CH2OH): 2. Με διυδρογόνο (H2) και νικέλιο (Ni): 3. Με λιθιοαργιλιοτετραϋδρίδιο (LiAlH4): Ο μεθανικός προπυλεστέρας δίνει χημική αντίδραση συμπύκνωσης με επίδραση νατρίου σε απρωτικούς διαλύτες, σχηματίζοντας αιθανοδιάλη και προπανολικό νάτριο (CH3CH2CH2ONa): Ν. Αλεξάνδρου, Γενική Οργανική Χημεία, ΘΕΣΣΑΛΟΝΙΚΗ 1985 Α. Βάρβογλη, «Χημεία Οργανικών Ενώσεων», παρατηρητής, Θεσσαλονίκη 1991 SCHAUM'S OUTLINE SERIES, ΟΡΓΑΝΙΚΗ ΧΗΜΕΙΑ, Μτφ. Α. Βάρβογλη, 1999 Ασκήσεις και προβλήματα Οργανικής Χημείας Ν. Α. Πετάση 1982 Πολυχρόνη Σ. Καραγκιοζίδη: Ονοματολογία οργανικών ενώσεων, Θεσσαλονίκη 1991, Έκδοση Β΄. Ν. Αλεξάνδρου, Α. Βάρβογλη, Δ. Νικολαΐδη: Χημεία Ετεροκυκλικών Ενώσεων, Θεσσαλονίκη 1985, Έκδοση Β΄. Δ. Νικολαΐδη: Ειδικά κεφάλαια Οργανικής Χημεία, Θεσσαλονίκη 1983.
Προεδρικές εκλογές της Μαδαγασκάρης (2018)

Προεδρικές εκλογές διεξήχθησαν στη Μαδαγασκάρη στις 7 Νοεμβρίου. Καθώς κανένας υποψήφιος δεν συγκέντρωσε την απαιτούμενη πλειοψηφία, ένας δεύτερος γύρος διενεργήθηκε στις 19 Δεκεμβρίου μεταξύ των δύο πρώτων του πρώτου γύρου, Αντρί Ραζοελίνα και Μαρκ Ραβαλομανάνα. Στις 27 Δεκεμβρίου ο Ραζοελίνα ανακοίνωσε ότι ήταν ο νικητής, με ποσοστό 56% των ψήφων.

 Ο Πρόεδρος της Μαδαγασκάρης εκλέγεται με το σύστημα των δύο γύρων. Σε περίπτωση που δεν συγκεντρώσει κανένας από τους υποψηφίους τις περισσότερες ψήφους από τον πρώτο γύρο, διεξάγεται τελικός γύρος. Τέσσερις πρώην πρόεδροι έλαβαν μέρος στις εκλογές. Ο πρώην πρόεδρος Μαρκ Ραβαλομανανά, ο οποίος παραιτήθηκε έπειτα από την πολιτική κρίση του 2009 ήταν υποψήφιος στις προεδρικές εκλογές του 2019. Ο διάδοχός του, Αντρί Ραζοελινά, ανακοίνωσε επίσης την πρόθεσή του να μετάσχει στις εκλογές. Ο πρόεδρος Ερί Ραζαοναριμαμπιανινά προσπάθησε ανεπιτυχώς να αποκλειστούν οι υποψηφιότητες των Ραζοελινά και Ραβαλομανανά, με το αιτιολογικό ότι είχαν πρωταγωνιστήσει στο πραξικόπημα του 2009. Τον Σεπτέμβριο του 2018, ο πρόεδρος Ραζαοναριμαμπιανινά παραιτήθηκε και ενεργώντας σύμφωνα με το Σύνταγμα, διόρισε προσωρινό πρωθυπουργό τον Ριβό Ρακοτοβαό. Επίσης, στις εκλογές έλαβε μέρος ο πρώην πρόεδρος Ντιντιέ Ρατσιράκα και ο γιος του, Ρολάν. Στις εκλογές έλαβαν μέρος 36 υποψήφιοι, πετυχαίνοντας νέο αριθμό ρεκόρ (στις προηγούμενες εκλογές είχαν λάβει μέρος 33). Ωστόσο, μόνο πέντε από τους υποψηφίους ήταν γυναίκες.Η εκλογική εκστρατεία και διαδικασία κόστισε πολύ υψηλά σε μία χώρα όπου μεγάλο ποσοστό του πληθυσμού ζει κάτω από το όριο της φτώχειας.Παρότι τα δύο τρίτα του πληθυσμού είναι ηλικίας κάτω των 25, η συμμετοχή και το ενδιαφέρον των νέων ανθρώπων για τις εκλογές είναι χαμηλό.
Σεγκούντα Λίγκα 2012–13

Η Λίγκα ντε Όνρα 2012–13 ήταν η 23η περίοδος της Σεγκούντα Λίγκα και η 79η αναγνωρισμένη περίοδος του β΄ επιπέδου ποδοσφαίρου στην Πορτογαλία. Την περίοδο αυτή η διοργάνωση επανήλθε στο προηγούμενο όνομα της Σεγκούντα Λίγκα από το Λίγκα ντε Όνρα.

 Στη διοργάνωση συμμετείχαν 22 ομάδες ενώ τις προηγούμενες 16 ομάδες. Συμμετείχαν 14 ομάδες από την Λίγκα ντε Όνρα 2011–12, δύο ομάδες από τη δεύτερη κατηγορία Πορτογαλίας (συμπεριλαμβανομένης μιας αναπληρωματικής ομάδας), μία ομάδα που υποβιβάστηκε από την Πριμέιρα Λίγκα 2011-12 και πέντε ομάδες οι οποίες ήταν οι νέες αναπληρωματικές ομάδες των ομάδων της Πριμέιρα Λίγκα. Οι αναπληρωματικές ομάδες δεν μπορούσαν να προβιβαστούν την επόμενη περίοδο στην Πριμέιρα Λίγκα. Η ΚΦ Ος Μπελενένσες κέρδισε το πρωτάθλημα και μαζί με τη ΦΚ Αρούκα προβιβάστηκε στην Πριμέιρα Λίγκα. Οι Ναβάλ, Βιτόρια Γκιμαράες και ΣΚ Φρεαμούντε υποβιβάστηκαν στη Σεγκούντα Ντιβιζάο. Η τελική βαθμολογία του πρωταθλήματος ήταν: Πηγή: Segunda Liga 1Η Σπόρτινγκ Κλούμπε ντε Μπράγκα Β τιμωρήθηκε με αφαίρεση 2 βαυμών λόγω κακής χρήσης ποδοσφαιριστών. 2Η ΚΣ Μαρίτιμο Β τιμωρήθηκε με αφαίρεση 3 βαθμών λόγω κακής χρήσης ποδοσφαιριστών. 3Η Ασοσιασάο Ναβάλ Πριμέρο ντε Μάιο τιμωρήθηκε με αφαίρεση 17 βαθμών λόγω χρεών προς άλλες ομάδες. Επίσης, της απαγορεύτηκε η συμμετοχή στο πρωτάθλημα την επόμενη περίοδο.
Χρήστος Ζαντέρογλου

Ο Χρήστος Ζαντέρογλου (12 Ιουλίου 1940 - 3 Μαρτίου 2023) ήταν Έλληνας διεθνής ποδοσφαιριστής, που αγωνιζόταν στη θέση του αμυντικού και μετέπειτα προπονητής. Ποδοσφαιριστής υπήρξε και ο αδερφός του Μπάμπης.

 Ξεκίνησε το ποδόσφαιρο το 1955 στη Νίκη Βόλου, με τα χρώματα της οποίας αγωνίστηκε επί μία δεκαετία. Ήταν βασικό στέλεχος της ομάδας που το 1961 προβιβάστηκε στην Α' Εθνική καθώς και της τετραετίας που ακολούθησε (1961-65) στη μεγάλη κατηγορία, μετρώντας συνολικά 114 συμμετοχές σε αυτή.Τον Ιούλιο του 1965 υπέγραψε στον Ολυμπιακό Πειραιά όπου παρέμεινε επί μία πενταετία, όντας μέλος της ομάδας που κατέκτησε δύο πρωταθλήματα, τις περιόδους 1965-66 και 1966-67 και ένα κύπελλο το 1968.Ακολούθησε μια τριετία στο Αιγάλεω μεταξύ 1970-73 και ολοκλήρωσε την καριέρα του αγωνιζόμενος με τη φανέλα του Ατρόμητου Αθηνών για δύο χρόνια (1973-75), πανηγυρίζοντας το 1974 την άνοδο στην Α' Εθνική. Συνολικά στη μεγάλη κατηγορία είχε 361 συμμετοχές. Αγωνίστηκε 13 φορές στην εθνική Ελλάδας, 2 ως ποδοσφαιριστής της Νίκης Βόλου και 11 του Ολυμπιακού. Το ντεμπούτο του πραγματοποιήθηκε στις 12 Φεβρουαρίου 1964 στην εκτός έδρας αναμέτρηση με τη Μεγάλη Βρετανία για το προολυμπιακό τουρνουά. Υπήρξε μέλος της ομάδας που "άγγιξε" την πρόκριση στα τελικά του Μουντιάλ του 1970, που διεξήχθη στα γήπεδα του Μεξικό, στη σημαντικότερη έως τότε προσπάθεια πρόκρισης, όταν κατετάγη στη δεύτερη θέση του ομίλου της, πίσω από τη Ρουμανία, χάνοντας την πρόκριση για μόλις έναν βαθμό. Είχε υπάρξει επίσης μέλος της εθνικής Νέων. Απεβίωσε στις 3 Μαρτίου 2023. Μετά την ολοκλήρωση της ποδοσφαιρικής του καριέρας, ακολούθησε αυτήν του προπονητή. Βρέθηκε στην τεχνική ηγεσία αρκετών συλλόγων, μεταξύ των οποίων οι Αστέρας Ζωγράφου, Παναιτωλικός, Φωστήρας, Λεβαδειακός, Αχαρναϊκός, Καλλιθέα, Ηρόδοτος και Νίκη Βόλου. Επίσης έχει διατελέσει μέλος του τεχνικού επιτελείου του Ολυμπιακού Πειραιά αλλά και τεχνικός διευθυντής της Καλλιθέας. Πρωταθλήματα Ελλάδας: 2 (1966 και 1967) Κύπελλα Ελλάδας: 1 (1968) Ρετρό:Χρήστος Ζαντέρογλου, thessaly-football.pblogs.gr Το προφίλ του Χρήστου Ζαντέρογλου στο transfermarkt Η Ιστορία του Ολυμπιακού , Γ.Χ. Αλεξανδρής, Αθήνα 1996 Θρύλος πορεία μέσα στο χρόνο, Ηλιότροπο, Αθήνα 1997 ISBN 569-584-365-2 Χρυσός Θρύλος 'Art Press, Εκδοτική Α.Ε., Αθήνα 1997 Εθνική Ελλάδος πορεία μέσα στο χρόνο, Παπαζήσης, Αθήνα 2001 Ολυμπιακός ένα αρχείο μια ιστορία Β. Καρδάσης ,Μίλητος 1997 Αλμανάκ Περιοδικό Εικόνες, 1991 50 χρόνια Αιγάλεω, Νίκος Δημ. Νικολαΐδης, Αθήνα 1998
Α.Ε. Διδυμοτείχου

Η Αθλητική Ένωση Διδυμοτείχου (Α.Ε.Δ.) είναι αθλητικό σωματείο με έδρα το Διδυμότειχο του νομού Έβρου στην Ελλάδα. Ιδρύθηκε το 1933. Χρώματά της είναι το πράσινο και το άσπρο και σήμα της το τριφύλλι. Δραστηριοποιείται στο άθλημα του ποδοσφαίρου, ενώ στο παρελθόν διέθετε και τμήμα πετοσφαίρισης. Ο σύλλογος έχει ως έδρα το Δημοτικό Στάδιο Διδυμοτείχου. Η ομάδα αγωνίζεται στο πρωτάθλημα της Α' τοπικής κατηγορίας Ε.Π.Σ. Εβρου. Η ΑΕ Διδυμοτείχου είναι επίσης γνωστή για τον φανατικό της οπαδό Σάκη Ελευθερίου με το παρατσούκλι Σακινιο που το εμπνεύστηκε απο το είδωλο του τον πασίγνωστο superstar Ροναλντίνιο (πρώην επαγγελματία ποδοσφαιριστή). Επίσης μπορείτε να τον βρείτε στο instagram αμα πληκτρολογήσετε @sakinio_roni_eleutheriou

 Η ομάδα συμμετείχε για 9 συνεχόμενες αγωνιστικές χρονιές (1977-78 έως 1985-86) στο Εθνικό Ερασιτεχνικό Πρωτάθλημα, το οποίο θεσπίστηκε την περίοδο 1977–78, ως την περίοδο 1981–82 λειτούργησε ως η Γ΄ Εθνική του ελληνικού ποδοσφαίρου και μεταξύ 1982–83 και 1986–87 ως η Δ΄ Εθνική. Η μεγαλύτερη διάκριση της ομάδας ήταν την αγωνιστική χρονιά 1979-80 όταν κατέκτησε το Κύπελλο Ερασιτεχνών νικώντας στον τελικό τον Α.Ο. Νεάπολης Πειραιά με 1-0 στο Καυτανζόγλειο Στάδιο.Τις αγωνιστικές περιόδους 2002-03 και 2003-04 η ομάδα συμμετείχε και πάλι στην Δ΄ Εθνική. Έκτοτε συμμετείχε στο πρωτάθλημα της Α΄ κατηγορίας της ΕΠΣ Έβρου. Την περίοδο 2016–17, η ομάδα κατέκτησε το πρωτάθλημα της Α΄ Κατηγορίας ΕΠΣ Έβρου, πετυχαίνοντας έτσι την άνοδο στη Γ΄ Εθνική κατηγορία. Διακριτικό σήμα της ΑΕΔ αποτελεί το τριφύλλι. Το 2017, ο σύλλογος παρουσίασε ένα νέο σήμα, με σημαντικές διαφορές από το παλαιότερο, διατηρώντας το τριφύλλι. Η παρουσία της ΑΕΔ κατά τις χρονιές 1977-78 έως 1982-83 ήταν η εξής: Οι γνωστότεροι παίκτες της ΑΕΔ ήταν οι Δημήτρης Λαμπούδης και Θανάσης Τζιώρας (σκόρερ με 51 τέρματα). Επίσης αξιοσημείωτος ο Χρήστος Γιαννόπουλος (νυν αρχηγός της ΑΕΔ) με τις περισσότερες συμμετοχές στην ιστορία της ομάδας και πάνω από 200 γκολ. Η Αθλητική Ένωση Διδυμοτείχου ήταν ιδρυτικό μέλος της Ένωσης Πετοσφαιρικών Σωματείων Θράκης το 1983. Το τμήμα πετοσφαίρισης του συλλόγου είναι ανενεργό. Α.Ε. Διδυμοτείχου, επίσημος λογαριασμός στο Facebook.
Χαϊμέ Χατούν

Η Χαϊμέ Χατούν (Οθ. Τούρκικα:خیمه خاتون) (Τούρκικα: Hayme Hatun, γνωστή και ως Χαϊμέ Ανά, 13ος αιώνας - ?) ήταν η σύζυγος του Σουλεϊμάν Σαχ και μητέρα του Ερτογρούλ Γαζή, αρχηγών της φυλής των Καγί. Ήταν η γιαγιά του Οσμάν Α', ιδρυτή της Οθωμανικής Αυτοκρατορίας. Ήταν γνωστή με τον τίτλο "Devlet Ana" (Κρατική Μητέρα) της Οθωμανικής Αυτοκρατορίας.

 Ήταν τουρκικής καταγωγής και ανήκε σε μια οικογένεια από το Τουρκμενιστάν. Μαζί με Σουλεϊμάν Σαχ είχε τέσσερις γιους: τον Εμίρ Ερτογρούλ Χαν Γαζή (1198-1281) τον Ντουντάρ Μπεή (1210-1298) τον Γκουντογκντού Μπέη (? - ?) τον Σουνγκουρτεκίν Μπέη (? - ?)Η Χαϊμέ Χατούν είχε την ιδιότητα της Βαλιντέ Χατούν, αλλά δεν ήταν κανονική Βαλιντέ εφόσον ο τίτλος χρησιμοποιήθηκε πρώτη φορά από την Αϊσέ Χαφσά Σουλτάν, σύζυγο του Σελίμ Α΄ και μητέρα του Σουλεϊμάν Α' του Μεγαλοπρεπούς. Οσμάν Α΄ Ερτογρούλ
Βελουπιλάι Πραμπακαράν

Ο Βελουπιλάι Πραμπακαράν (வேலுப்பிள்ளை பிரபாகரன், 26 Νοεμβρίου 1954 - 18 Μαΐου 2009) ήταν πρόεδρος του αυτοανακηρυχθέντος κράτους (και μη αναγνωρισμένου διεθνώς) Ταμίλ Ιλάμ στη Σρι Λάνκα. Ήταν Ινδουιστής και εθνικιστής. Πολλές φορές αναφέρεται με το ψευδώνυμο Ταμπί. Ως το θάνατό του, το 2009, ο τόπος κατοικίας του παρέμενε άγνωστος. Το όνομά του γράφεται και Πραμπχακαράν.

 Γεννήθηκε στις 26 Νοεμβρίου του 1954. Το 1972, σε ηλικία 18 ετών, ίδρυσε την οργάνωση Νέοι Τίγρεις των Ταμίλ (TNT), που αποτέλεσε το διάδοχο παρόμοιων αντάρτικων οργανώσεων, οι οποίες αντιτίθεντο στο λαό των Sinhala και την παρουσία τους στο Βορρά και στα βορειανατολικά της χώρας. Οι Τίγρεις Ταμίλ διαμαρτύρονταν κατά της πολιτικής εθνοκάθαρσης σε βάρος των Ταμίλ από την κεντρική κυβέρνηση της Σρι Λάνκα. Το 1975 σχεδίασε τη δολοφονία του δημάρχου της Τζάφνας, Alfred Duraiappah. Το 1976, το TNT μετονομάστηκε σε Τίγρεις για την Απελευθέρωση του Tamil Eelam (LTTE) και αργότερα εκδόθηκαν εντάλματα σύλληψης του Πραμπακαράν από την Interpol και το 1991 από την Ινδία, καθώς ο Πραμπακαράν κατηγορήθηκε και για τη δολοφονία του Ινδού Πρωθυπουργού Ρατσίβ Γκάντι. Το 2002 καταδικάστηκε ερήμην σε φυλάκιση 200 ετών, για τη βομβιστική επίθεση στην Κεντρική Τράπεζα της Σρι Λάνκα, το 1996. Την ίδια χρονιά, το 2002, έδωσε την πρώτη και μοναδική του συνέντευξη Τύπου στο Κιλινότσκι στις 10 Απριλίου. Ως το θάνατό του ήταν καταζητούμενος ως τρομοκράτης από την Interpol αλλά και για φόνο και συνωμοσία.. Στις 18 Μαΐου του 2009 σκοτώθηκε ενώ προσπαθούσε να ξεφύγει από τις κυβερνητικές δυνάμεις. Συγκεκριμένα, σύμφωνα με το Γαλλικό Πρακτορείο Ειδήσεων (AFP) ο Πραμπακαράν σκοτώθηκε από πυροβολισμούς μαζί με δύο συνεργάτες του σε ενέδρα του κυβερνητικού στρατού κατά την απόπειρα διαφυγής του από τον προελαύνοντα στρατό μέσα σε ασθενοφόρο. . Το ένταλμα της Interpol Προφίλ στο BBC - To αίνιγμα του Prabhakaran Επίσημη ιστοσελίδα της αντάρτικης οργάνωσης LTTE
Λομέκβι

Λομέκβι 3 είναι η ονομασία μιας αρχαιολογικής θέσης στην Κένυα, στην οποία ανακαλύφθηκαν λίθινα εργαλεία, ηλικίας 3,3 εκατομμυρίων ετών, καθιστώντας τα τα παλαιότερα που έχουν βρεθεί ποτέ.

 Τον Ιούλιο του 2011, μια ομάδα αρχαιολόγων με επικεφαλής τη Σόνια Αρμάντ και τον Τζέισον Λιούις του Πανεπιστημίου Στόουνι Μπρουκ των Ηνωμένων Πολιτειών, κατευθυνόταν προς μια τοποθεσία κοντά στη λίμνη Τουρκάνα της Κένυας, κοντά στην οποία είχαν βρεθεί παλαιότερα απολιθώματα του ανθρωπίνου Kenyanthropus platyops. Η ομάδα έκανε μια λάθος στροφή στη διαδρομή, καταλήγοντας σε μια προηγουμένως ανεξερεύνητη περιοχή, οπότε και αποφασίστηκε να γίνει μια μικρή επιτόπια έρευνα. Γρήγορα βρέθηκαν λίθινα ευρήματα στην τοποθεσία, την οποία ονόμασαν Λομέκβι 3 (Lomekwi 3). Η ομάδα επέστρεψε ένα χρόνο αργότερα για συστηματική ανασκαφή. Η Αρμάν παρουσίασε τα ευρήματά της στην ετήσια συνάντηση της Παλαιοανθρωπολογικής Εταιρείας στις 14 Απριλίου 2015 και ακολούθησε η πλήρης δημοσίευση μαζί με τα αποτελέσματα στο εξώφυλλο του επιστημονικού περιοδικού Nature, στις 21 Μαΐου 2015. Περίπου 20 καλά διατηρημένα αντικείμενα ανεσκάφησαν στη θέση Λομέκβι 3 . Στην επιφάνεια βρέθηκαν επιπλέον 130 αντικείμενα. Η ομάδα της Αρμάν κατάφερε να ταιριάξει ένα αποσπασμένο τμήμα πέτρας («απότμημα»/ flake) στην πέτρα από την οποία σκόπιμα αποσπάστηκε («πυρήνας»/ core), υποδηλώνοντας ότι ένας ανθρωπίνος είχε δημιουργήσει και απορρίψει το εν λόγω εργαλείο σε αυτήν τη θέση. Γενικά τα εργαλεία ήταν αρκετά μεγάλα - μεγαλύτερα από τα παλαιότερα γνωστά λίθινα εργαλεία, που είχαν βρεθεί στην περιοχή Γκόνα της περιφέρειας Αφάρ της Αιθιοπίας, το 1992. Το μεγαλύτερο ζυγίζει 15 κιλά και μπορεί να είχε χρησιμοποιηθεί ως αμόνι. Σύμφωνα με την Αρμάν, φαίνεται ότι οι κατασκευαστές εργαλείων είχαν επιλέξει σκόπιμα μεγάλες, βαριές και ισχυρές πέτρες, αγνοώντας μικρότερες του ίδιου υλικού, που βρέθηκαν στην περιοχή. Η ίδια απέρριψε την ενδεχομένο τα εργαλεία να ήταν φυσικοί σχηματισμοί πετρωμάτων, λέγοντας «Τα αντικείμενα ήταν ξεκάθαρα αποσπασμένα και όχι το αποτέλεσμα τυχαίας θραύσης πετρωμάτων». Η ανάλυση υπέδειξε ότι οι πυρήνες περιστρέφονταν κατά την απόσπαση των αποτμημάτων. Ο σκοπός των εργαλείων που βρέθηκαν στη θέση Λομέκβι 3 δεν έχει αποσαφηνιστεί, καθώς τα οστά ζώων που βρέθηκαν στην τοποθεσία δεν φέρουν κανένα σημάδι δραστηριότητας ανθρωπίνων. Με βάση τη στρωματογραφική θέση των θαμμένων αντικειμένων (σε μη διαταραγμένο ίζημα) ως προς δύο στρώματα ηφαιστειακής τέφρας και γνωστές μαγνητικές αντιστροφές, η Αρμάν και η ομάδα της χρονολόγησαν τα εργαλεία ως έχοντα ηλικία 3,3 εκατομμυρίων χρόνων. Τα ευρήματα του Λομέκβι αντιπροσωπεύουν, επομένως, τα παλαιότερα λίθινα εργαλεία που έχουν ανακαλυφθεί ποτέ, ξεπερνώντας σε ηλικία τα εργαλεία της θέσης Γκόνα κατά 700.000 χρόνια.
Κτίριο Ουγγρικού Κοινοβουλίου

Το κτίριο του Ουγγρικού Κοινοβουλίου (ουγγρικά: Országház, [ˈorsaːɡhaːz], δηλαδή οίκος του Έθνους) είναι έδρα της ουγγρικής εθνοσυνέλευσης, ένα από τα παλαιότερα κτίρια κοινοβουλίων της Ευρώπης και σημαντικό αξιοθέατο της Βουδαπέστης και γενικότερα της Ουγγαρίας. Βρίσκεται στην πλατεία Κόσουτ τερ, στις όχθες του Δούναβη. Είναι το μεγαλύτερο κτίριο στην Ουγγαρία και μέχρι σήμερα το ψηλότερο στη Βουδαπέστη.

 Η Βουδαπέστη δημιουργήθηκε από την ένωση τριών πόλεων το 1873 και εφτά χρόνια αργότερα η Δίαιτα διαλύθηκε ώστε να εγκαθιδρυθεί ένα νέο αντιπροσωπευτικό κοινοβούλιο που να εκφράζει το έθνος. Διεξήχθη ένας διεθνής διαγωνισμός, και νικητής ανακηρύχθηκε ο Ίμρε Στέιντλ. Τα σχέδια άλλων δύο διαγωνιζόμενων χρησιμοποιήθηκαν για να κατασκευαστεί το εθνογραφικό μουσείο και το ουγγρικό υπουργείο γεωργίας, τα οποία έχουν πρόσοψη στο κοινοβούλιο. Η κατασκευή του ξεκίνησε το 1885 και το κτίριο εγκαινιάστηκε το 1896, στην 1000ή επέτειο της χώρας, και ολοκληρώθηκε το 1904. Περίπου 1000 άτομα αναμίχθηκαν στην κατασκευή, στην οποία χρησιμοποιήθηκαν 40 εκατομμύρια τούβλα, μισό εκατομμύριο πολύτιμοι λίθοι και 40 κιλά χρυσού. Από τον Β΄ΠΠ, το νομοθετικό έργο έχει αναλάβει ένα σώμα και σήμερα η κυβέρνηση χρησιμοποιεί ένα μικρό τμήμα του κτιρίου. Κατά τη διάρκεια του κομμουνιστικού καθεστώτος, ένα ερυθρό αστέρι τοποθετήθηκε στην κορυφή του θόλου, αλλά αφαιρέθηκε το 1990. Το κτίριο είναι κτισμένο σε ρυθμό γοτθικής αναγέννησης, με συμμετρική πρόσοψη και κεντρικό θόλο. Ο θόλος είναι αναγεννησιακού ρυθμού. Το κτίριο είναι συμμετρικό και στο εσωτερικό του και διαθέτει δύο κοινοβουλευτικές αίθουσες, ένα το οποίο χρησιμοποιείται για πολιτική και ένα για ξεναγήσεις. Το κτίριο έχει μήκος 268 μέτρα και πλάτος 123. Το εσωτερικό του περιλαμβάνει 10 αυλές, 13 ανελκυστήρες, 27 πύλες, 29 κλιμακοστάσια και 691 δωμάτια (συμπεριλαμβανομένων 200 γραφείων). Το ύψος του είναι 96 μέτρα και είναι μαζί με τη βασιλική του Αγίου Στεφάνου τα ψηλότερα κτίρια στη Βουδαπέστη. Ο αριθμός 96 αναφέρεται στην χιλιετηρίδα του έθνους, 1896, και την κατάληψη του βασιλείου της Ουγγαρίας το 896. Η κυρία πρόσοψη είναι προς τον Δούναβη, αλλά η κύρια είσοδος βρίσκεται στην πλατεία στα ανατολικά του κτιρίου. Εσωτερικά και εξωτερικά, υπάρχουν 242 αγάλματα στους τοίχους. Στην πρόσοψη υπάρχουν αγάλματα Ούγγρων και Τρανσυλβανών ηγετών και διάσημων στρατιωτικών. Τα οικόσημα των βασιλιάδων και δούκων απεικονίζονται πάνω στα παράθυρα. Στο ανατολικό κλιμακοστάσιο βρίσκονται δύο λιοντάρια. Ένα από τα διάσημα τμήματα του κτιρίου είναι η δεκαεξάγωνη κεντρική αίθουσα, με δύο τεράστιους θαλάμους δίπλα της, την κάτω και την άνω Βουλή. Η σημερινή εθνοσυνέλευση συνέρχεται στην κάτω Βουλή, ενώ η άνω Βουλή χρησιμοποιείται ως αίθουσα σεμιναρίων και συναντήσεων. Το ιερό στέμμα της Ουγγαρίας, το οποίο απεικονίζεται στο έμβλημα της Ουγγαρίας, εκτίθεται στην κεντρική αίθουσα από το 2000. Πληροφορίες για την Ουγγρική Εθνοσυνέλευση
Λουίζα Μόνταγκιου Ντάγκλας Σκοτ του Μπεκλέου και του Κουίνσμπερρυ

Η Λουίζα Μόνταγκιου Ντάγκλας Σκοτ του Μπεκλέου και του Κουίνσμπερρυ (Louisa Montagu Douglas Scott of Buccleuch and Queensberry, γεννημένη ως Λουίζα Τζέιν Χάμιλτον Louisa Jane Hamilton, 26 Αυγούστου 1836 - 16 Μαρτίου 1912) ήταν Βρετανίδα ευγενής και Κυρία επί των Ενδυμάτων της Βασίλισσας Βικτώριας και της Βασίλισσας Αλεξάνδρας.

 Γεννήθηκε στις 26 Αυγούστου 1836 στο Μπράιτον, και ήταν κόρη του Ιάκωβου Χάμιλτον, 1ου Δούκα του Άμπερκορν και της Λαίδης Λουίζας Τζέιν Ράσελ.Στις 22 Νοεμβρίου 1859 παντρεύτηκε τον Γουλιέλμο Μόνταγκιου Ντάγκλας Σκοτ, 6ο Δούκα του Μπεκλέου στο Λονδίνο. Μαζί απέκτησαν οκτώ παιδιά: τον Λόρδο Γουόλτερ Ερρίκο (1861-1886), πέθανε σε ηλικία 25 ετών. τον Λόρδο Ιωάννη Κάρολο (1864-1935), παντρεύτηκε την Μαργαρίτα Μπρίτζμαν. Απέκτησαν 8 παιδιά. τον Λόρδο Γεώργιο Γουλιέλμο (1866-1947), παντρεύτηκε την Ελισάβετ Αιμιλία Μάννερς. Απέκτησαν 5 παιδιά. τον Λόρδο Ερρίκο Φραγκίσκο (1868-1945), δεν παντρεύτηκε ποτέ. τον Λόρδος Εριμπέρτο Ανδρέα (1872-1944), παντρεύτηκε την Μαριάννα Ιωσηφίνα Έντουαρντς. Απέκτησαν 3 παιδιά. την Λαίδη Αικατερίνη Μαίρη (1875-1951), παντρεύτηκε τον Θωμά Μπραντ. Απέκτησαν 8 παιδιά. την Λαίδη Κωνσταντία Άννα (1877-1970), παντρεύτηκε τον Ντάγκλας Κάιρνς. Απέκτησαν 2 παιδιά. τον Λόρδο Φραγκίσκο Γεώργιο (1879-1952), παντρεύτηκε την Αϊλίν Έλιοτ-Μάρεϊ-Κάινινμουντ. Απέκτησαν 2 παιδιά.Ήταν Κυρία επί των Ενδυμάτων στη Βασίλισσα Βικτώρια από το 1885-1892 και από το 1895-1901, και από το 1901 στη Βασίλισσα Αλεξάνδρα, μια θέση την οποία κράτησε μέχρι το θάνατό της το 1912. Ήταν πατρική γιαγιά της Πριγκίπισσας Αλίκης, Δούκισσας του Γκλόστερ και της Μαρίας Λουίζας, Λάιδης Έλμχιρστ, καθώς και προ-γιαγιά του Πρίγκιπα Γουλιέλμου του Γκλόστερ και του Πρίγκιπα Ριχάρδου, Δούκα του Γκλόστερ, και προ-προ-γιαγιά της Σάρας, Δούκισσας της Υόρκης. Πέθανε στις 16 Μαρτίου 1912 στο Παλάτι Ντάλκιθ σε ηλικία 75 ετών. Είναι θαμμένη στο Παρεκκλήσι της Αγίας Μαρίας του Παλατιού Ντάλκιθ. 26 Αυγούστου 1836 – 21 Νοεμβρίου 1859: Λαίδη Λουίζα Χάμιλτον 22 Νοεμβρίου 1859 – 15 Απριλίου 1884: Η Κόμισσα του Ντάλκιθ 16 Απριλίου 1884 – 16 Μαρτίου 1912: Η Εξοχότητα Της Η Δούκισσα του Μπεκλέου και του Κουίνσμπερρυ
Άγιος Ιωσήφ, Μπαρμπάντος

Ο Άγιος Ιωσήφ (αγγλικά: Saint Joseph) είναι μια ενορία του Μπαρμπάντος. Έχει έκταση 26 τ.χλμ. και πληθυσμό 8.370 κατοίκων (2001). Πρωτεύουσα είναι η Μπαθσήμπα.

 Ο Άγιος Ιωσήφ βρίσκεται κεντρο-ανατολικά του Μπαρμπάντος. Συνορεύει στα βόρεια με τον Άγιο Ανδρέα, δυτικά με τον Άγιο Θωμά, νοτιοδυτικά με τον Άγιο Γεώργιο και νοτιοανατολικά με τον Άγιο Ιωάννη. Στα ανατολικά βρέχεται από την Καραϊβική Θάλασσα. Έχει έκταση 26 τ.χλμ.. Γουόκερς Μπιτς Μπαθσήμπα Κάτλγουος Κέμπριτζ Λέικς Μπιτς Λες Μπεχόλντεν Μπενάμπ Μπίσσεξ Χιλ Σπρίνγκφιλντ Ο Άγιος Ιωσήφ είχε κατά την απογραφή του 2000 8.370 κατοίκους με πυκνότητα 322 κατοίκων ανά τ.χλμ. Πρωτεύουσα είναι η Μπαθσήμπα με περίπου 5.000 κατοίκους. Ενορίες του Μπαρμπάντος
Πολιορκία της Θεοδοσίας (π. 360 π.Χ.)

Η Γ΄ πολιορκία της Θεοδοσίας περί το 360 π.Χ. ήταν η τρίτη και τελευταία πολιορκία από το βασίλειο του Βοσπόρου υπό τον Λεύκωνα Α΄ κατά της πόλης Θεοδοσίας, μίας πιθανής αποικίας της Ηράκλειας Ποντικής, που είχε βοηθήσει την πόλη σε δύο προηγούμενες πολιορκίες.

 Στην πρώτη πολιορκία ο Σάτυρος Α΄, πατέρας του Λεύκωνα, πολιόρκησε την πόλη, αλλά έχασε τη ζωή του εκεί σε ηλικία 81 ετών. Ο Λεύκων Α΄ πολιόρκησε ο ίδιος την πόλη, αλλά αφού εξαπατήθηκε από τον Τύννιχο, υποχώρησε πίσω στο Παντικάπαιον. Μετά την ήττα του, ο Λεύκων Α΄ έπρεπε να εδραιώσει τη θέση του στον θρόνο, αφού αντιλήφθηκε ότι κάποιοι φίλοι και υπήκοοί του συνωμοτούσαν εναντίον του λόγω της αποτυχίας του στη Θεοδοσία. Επιστράτευσε τη βοήθεια των εμπόρων και κατέστειλε τη συνωμοσία. Ο Λεύκων Α΄, βλέποντας ότι οι Ηρακλειώτες είχαν φύγει στην αποικία τους, πιθανώς λόγω προβλημάτων με τον Κλέαρχο της Ηράκλειας που είχε γίνει τύραννος της Ηράκλειας πρόσφατα, επιτέθηκε κρυφά στην πόλη της Θεοδοσίας, προτού οι Ηρακλειώτες προετοιμάσουν μία εκστρατεία για να βοηθήσουν την πόλη. Ο Λεύκων Α΄ επέτυχε τελικά να καταλάβει τη Θεοδοσία, της οποίας η πολιορκία είχε στοιχίσει τη ζωή στον πατέρα του το 389 π.Χ. Ωστόσο, αφού νίκησε τη Θεοδοσία, ο Λεύκων Α΄ δέχτηκε εισβολή από τους Ηρακλειώτες στη δική του επικράτεια, αλλά ήταν ικανός να τους αποκρούσει με τη χρήση των Σκυθών, για να διατηρήσει τα ελληνικά του στρατεύματα πειθαρχημένα και σταθερά.
Κουέρε

Οι Κουέρε ή Νγκ'ουέρε (Kwere ή Ngh'were), είναι μια μητρογραμμική εθνοτική και γλωσσική ομάδα που έχει τη βάση της στην Περιοχή Μπαγκαμόγιο (Bagamoyo District), της Περιφέρειας Πουάνι (Pwani Region) στην παράκτια Τανζανία. Η κύρια γλώσσα που ομιλείται είναι τα Νγκ'ουέλε (Ngh'wele), που στα Σουαχίλι ονομάζονται Κικουέρε (Kikwere).

 Κατά τον 19ο αιώνα, έχοντας υποπέσει συχνά θύματα απειλών από τα Ανατολικά, οι Κουέρε (Kwere) έκτιζαν οχυρωμένα χωριά, τα οποία προστατεύονταν με μπόμα.Το 1987, ο πληθυσμός των Κουέρε (Kwere) εκτιμάτο σε 98.000 άτομα. Η κυβέρνηση της Τανζανίας κυκλοφόρησε στοιχεία για την απογραφή του 2012, αλλά δεν ήταν από την σκοπιά των εθνοτικών ομάδων και τέτοιες λεπτομέρειες δεν θα μπορέσουν να δημοσιευτούν στο εγγύς μέλλον. Το 1967, στην απογραφή του πληθυσμού στη χώρα, 48.132 άνθρωποι στην ηπειρωτική χώρα αυτοπροσδιορίζονταν πως ανήκουν στην εθνοτική ομάδα Νγκ'ουέλε (Ngh'wele). Η συντριπτική πλειοψηφία από αυτούς ζούσαν στις παραδοσιακές τους κατοικημένες περιοχές στην Περιοχή Μπαγκαμόγιο (Bagamoyo District) (35.404 άτομα), με άλλους 3.857 ανθρώπους να ζουν στην γειτονική Περιοχή Κισαράουε (Kisarawe district). Επιπλέον, μικρές ομάδες από ανθρώπους Νγκ'ουέλε (Ngh'wele), ήταν κάτοικοι στην Περιφέρεια Μορογκόρο (Morogoro Region) (3.764) και στο Νταρ ες Σαλαάμ (Dar es Salaam) (2.902). Από το 1967, δεν υπάρχουν διαθέσιμα αξιόπιστα απογραφικά δεδομένα, καθώς δεν εκτελούνται πλέον εθνοτικά δημογραφικά στατιστικά.Ο συνολικός πληθυσμός στην Περιφέρεια Πουάνι (Pwani Region) για το 2012, ήταν 1.098.668 άτομα. Στο παρελθόν, η συντριπτική πλειοψηφία των Κουέρε (Kwere) ζούσαν στις παραδοσιακές τους κατοικημένες περιοχές, στην παράκτια Περιοχή Μπαγκαμόγιο (Bagamoyo District). Η διάχυτη κυριαρχία της γλώσσας Σουαχίλι, στις παράκτιες υποθέσεις σε ολόκληρη την Ανατολική Αφρική για πολλούς αιώνες, έχει οδηγήσει τους περισσότερους λαούς ιθαγενών στην περιοχή, να είναι τουλάχιστον δίγλωσσοι, οι Νγκ'ουέρε (Ngh'were) δεν είναι διαφορετικοί. Αυτό επιβεβαιώθηκε το 2002 από τους γέροντες του Μπαγκαμόγιο (Bagamoyo), οι οποίοι συμμετείχαν στη διάσκεψη που πραγματοποιήθηκε στην πόλη, υπερασπιζόμενοι την πρότασή τους ως Μνημείο Παγκόσμιας Πολιτιστικής Κληρονομιάς της UNESCO. Πρόσφατα, το Μπαγκαμόγιο (Bagamoyo) αναφέρθηκε ως ο έβδομος αποδέκτης της παγκόσμιας πολιτιστικής κληρονομιάς της UNESCO στην Τανζανία. Το τι επιπτώσεις θα έχει αυτό το βραβείο στους κατοίκους Νγκ'ουέρε (Ngh'were) στην πόλη, δεν είναι ακόμη γνωστό, όμως, τα γραφεία ταξιδίων το διαφημίζουν σε παγκόσμιο επίπεδο. Οι περισσότεροι από τους Κουέρε (Kwere), συνήθως ασχολούνται με την παραδοσιακή γεωργία, καλλιεργώντας αραβόσιτο, σόργο (ζαχαρόχορτο (sorghum)) και ρύζι· εκτρέφουν επίσης, αιγοπρόβατα και πουλερικά. Λουγκούρου Κάμι (Αγγλικά) https://www.ethnologue.com/map/TZ τελευταία επίσκεψη: 27 Σεπτεμβρίου 2016